শেক্সপীয়র আর গ্লোব তখন গোটা ইংলিশ সংস্কৃতি জগতের এক বিখ্যাত মাইল ফলক। শেক্সপীয়র নিজে তাঁর প্রতিটি নাটকে কিছু না কিছু চরিত্রে অভিনয় করতে ভালোবাসতেন। তেমন প্রধান কিছু চরিত্রে নয়। যেমন, ‘অ্যাজ ইউ লাইক ইট’ নাটকে বুড়ো অ্যাডাম-এর চরিত্র অথবা ‘হ্যামলেট’-এ ভূতের ভূমিকায়। নাটকের প্রধান চরিত্রাভিনেতাকে সপ্তাহে পাঁচ হাজার লাইন স্মরণে রাখতে হত। সবথেকে মজার ব্যাপার, চলমান নাটকের ক্লাইম্যাক্সে বাড়তি চমক আনার জন্য মাঝে মাঝে কুশীলবরা আগে থেকেই পাঁচপেনী দর্শককুলের ভিড়ে দাঁড়িয়ে থাকত। তাদের হঠাৎ হাত পা নেড়ে গলার শির ফুলিয়ে চীৎকার বা হাসি বা ক্রোধপ্রকাশে দর্শকরা অভিনেতাদের আরো নিজেদের মাঝে নিজেদের মতন করে পেত।